Alle partier med undtagelse af Nye Borgerlige og Liberal Alliance har fredag forhandlet indholdet af en ny erhvervs- og sommerpakke på plads. I alt er der afsat 1,6 milliarder kroner til at styrke erhvervslivet og stimulere den danske økonomi. - Flere initiativer rækker frem til efteråret, så man kan faktisk kalde det en slags indian-sommerpakke, som vi præsenterer i dag, siger erhvervsminister Simon Kollerup (S) på et pressemøde. Færgeture uden omkostninger Der genindføres blandt andet gratis færgebilletter på indenrigsrejser både for gående, cyklister og biler med handicapparkeringskort. Ordningen kommer til at gælde fra juli til og med september. I modsætning til sidste års sommerpakke bliver det valgfrit for operatørerne af færger, hvilke afgange der skal være gratis. Det sker for sikre, at færgerne ikke bliver så fyldt, at de lokale øboere ikke kan komme med. Samtidig genoplives rejsepasset. Det er en otte dages fri-rejse-billet med kollektiv transport. Den ordning vil gælde i skolernes sommerferie. Prisen bliver 399 kroner for voksne og 199 kroner for børn mellem 12 og 15 år. Rammen for aftalen blev forhandlet på plads i maj. Her kom det blandt andet frem, at der i alt er afsat 110 millioner kroner til at gøre indenrigsrejser billigere i sommerperioden. Det er væsentligt mindre end de 205 millioner, som regeringen indledningsvist havde foreslået. Også fokus på restauranter Med aftalen sættes der samtidig fokus på de brancher, som har været særligt hårdt ramt under coronakrisen. Blandt andet kan restauranter søge om tilskud til særlige events og arrangementer over sommeren. - Vi håber, at danskerne vil være turister i eget land. Derfor vil vi også give landets restauranter mulighed for at søge tilskud på op mod 35.000 kroner til at lave særlige events, der kan trække danskerne ind, siger Simon Kollerup.
Gratis transport med færgerne bliver en del af den sommerpakke, Folketinget har færdigforhandlet fredag.